langs: gl gl gl gl gl es gl en es en gl it it gl ceb gl gl es gl gl gl gl gl gl en en gl de gl es gl gl gl gl gl en gl gl gl gl gl gl gl gl gl es es gl en gl sv es es de en en gl es pt gl en gl gl es gl gl gl pt gl gl gl gl gl gl en gl en gl gl gl es gl en gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
Electrónica | tecnoloxia.org | Page 3
Tucomics. Titoriais de electrónica en banda deseñada
O formato de banda deseñada é moi interesante para comunicar calquera contido de forma fácil. Ben o saben Aitor Aloa e Ibon Sánchez, que están a buscar financiamento e colaboración para poder levar a cabo o seu proxecto: Tucomics.
Necesitan entre 4000 e 8000 € para realizar un primeiro traballo consistente en dez titoriais sobre electrónica, hardware libre e fabricación propia en formato de banda deseñada. Por exemplo, explicarannos que é o hardware libre, o código das resistencias, os símbolos electrónicos, como soldar con estaño, como utilizar un multímetro ou unha breadboard, etc.
O cómic resultante estará a disposición online, en formato web e pdf, baixo licenza Creative Commons, para poder reproducilos, modificalos, traducilos, distribuílos, etc. Eu xa me ofrecin para traducir ao galego.
Quédalles moi pouquiño para chegar ao mínimo e acábaselles o tempo! Se che interesa o traballo podes colaborar no proxecto a través de goteo.org
Hai outros exemplos de electrónica en banda deseñada:
Libro para colorear: “Ladyada’s E is for electronics“
Manga: Guía manga da electrónica
28 Outubro 2012 by María L
Categorías: Electrónica | Tags: comic, Electrónica | 2 comentarios
DoCircuits, un novo simulador online
Hai tempo que falei aquí do simulador de circuítos CircuitLab, e grazas a un comentario que chegou hoxe a aquel artigo coñecín outro simulador: DoCircuits.
É bastante limitado e bótanse en falta moitas cousas para que resulte útil, pero supoño que pouco a pouco irán ampliando as súas funcionalidades, pois acaban de empezar. Permite introducir nos circuítos un xerador de funcións e conectar un osciloscopio para visualizar o sinal, o cal é bastante interesante.
Non están mal os exemplos que xa veñen feitos de rectificadores e amplificadores.
Botádelle unha ollada se vos interesa usalo. Eu para educación secundaria aínda estou agardando a que a alguén se lle ocorra facer algo similar aos fantásticos Crocodile Technology ou Yenka, pero para traballar vía navegador desde calquera plataforma. A ver se algún día o vemos.
[youtube: Getting Started with Do Circuits]…
24 Setembro 2012 by María L
Categorías: Electrónica | Tags: Electrónica, simulador | 0 comentarios
ElectroDroid. Electrónica no teu Android.
Se tes un teléfono con SO Android e es estudante ou profesional da electrónica seguramente te gustará a aplicación ElectroDroid que podes descargar de balde.
Aínda que moitos dos recursos que ofrece excedan as necesidades dos estudantes de Educación Secundaria, podemos sacarlle partido a moitas ferramentas.
Por exemplo, inclúe calculadoras do código de cores das resistencias, da Lei de Ohm, divisores de voltaxe, da resistencia equivalente de sistemas en serie e paralelo ou da frecuencia e tempo de disparo dun temporizador 555.
Tamén inclúe táboas de datos moi útiles para clase: Símbolos electrónicos, valores de resistividade e condutividade, táboas de verdade das portas lóxicas, álxebra de Boole ou os pins dos integrados da serie 7400.
Pódense instalar novos plugins, coma un pequeno simulador de circuítos “EveryCircuit“. Non é gran cousa, polo menos a versión free que probei, pero para levar no peto está moi ben. Inclúe animacións e sinal de osciloscopio.…
14 Setembro 2012 by María L
Categorías: Electrónica | Tags: android, Electrónica, recursos, simulador | 2 comentarios
Bending Fest no Alg-a Lab en Vigo
Se vos apetece pasar unha fin de semana montando instrumentos musicais electrónicos podedes apuntarvos aos obradoiros de electrónica musical Bending Fest impartidos polo colectivo Familiar no Alg-a Lab, en Valadares (Vigo) do 27 ao 29 de xullo.
[youtube: La Invisible – Malaga Oct-2011]
Podedes elixir entre diferentes módulos, que se levarán a cabo durante as tres xornadas. O prezo inclúe todo o material necesario para a construción dos instrumentos. Tedes aquí máis información sobre o funcionamento de cada un.
Tamén haberá concertos, acampada, bar, ……
24 Xullo 2012 by María L
Categorías: Convocatorias, Electrónica | Tags: alg-a, drawdio, Electrónica, theremin | 4 comentarios
Esquemáticos: gráficas expandidas funcionais
Acabo de descubrir o traballo “Esquemáticos” da artista mexicana Amor Muñoz.
A instalación consiste nunha serie de diagramas de circuítos electrónicos analóxicos bordados a man sobre teas de gran tamaño (300 x 150 cm). As pezas inclúen os compoñentes electrónicos reais, que están interconectados entre si mediante fío condutor pola parte posterior, de maneira que os circuítos son completamente funcionais e poden ser operados polo público.
[Esquemáticos from Amor Munoz on Vimeo.]
Estes son os circuítos da instalación:
Un alcolímetro mide o nivel de alcol no alento do participante. Se o nivel é baixo apenas acenderanse uns LEDs, pero se é alto soará a sirena dunha ambulancia. Para iso utiliza unha serie de amplificadores operacionais que actúan como comparadores. Para axudar ao público a probar o circuíto proporciónaselles un grolo de tequila.
Un sensor de audio conectado a un relé fai que funcione e se apague un vello tocadiscos.
Un circuíto integrado 555 crea oscilacións de son en resposta aos debuxos que realiza a xente cun lapis de grafito. Está baseado no xa coñecido por nós Drawdio.
Un órgano electrónico conta con 8 pulsadores que corresponden á escala musical.
Un sensor de frecuencia cardíaca que activa un LED e un altofalante seguindo o ritmo do pulso da participante.
Gústame moito a idea para levar a cabo no instituto aproveitando que en 4º de ESO hai un bloque de contidos adicado á electrónica. Habería que buscar unha parede axeitada para realizar unha instalación. Xa veremos para o curso que vén.
En palabras da artista:
“O debuxo comunmente é entendido como un medio de representación gráfica bidimensional que ten como fin a transmisión de información, mensaxes, ideas, etc. Neste caso interésame abordar ao debuxo como un sistema expansible e funcional. Por tal motivo encontro un interese particular no debuxo electrónico, pola súa calidade técnica e por ser unha estrutura universal de representación e significacións mediante símbolos gráficos, que proporcionan datos para a análise, deseño e elaboración de artefactos.”…
29 Xuño 2012 by María L
Categorías: Electrónica, Tecnoarte | Tags: Amor Muñoz, Electrónica, Esquemáticos, Tecnoarte | 2 comentarios
« Anterior 1 2 3 4 5 … 14 Seguinte »
Feito con WordPress | Adaptación do tema: Yoko by Elmastudio


document_lang: gl

langs: gl gl gl gl gl es gl en es en gl ceb gl gl gl gl gl gl gl gl gl gl en gl en el it gl gl gl gl gl gl gl gl gl gl it gl gl en hu gl gl gl gl gl gl gl gl gl gl gl gl gl gl gl gl gl gl gl gl gl gl gl gl it es gl de hu gl gl gl gl gl tg an gl gl gl gl ceb gl gl gl gl gl it es gl fr gl gl gl gl it gl fr gl es es en pt ru

text:
Circuíto inversor de xiro con parada automática
Podemos utilizalo para múltiples proxectos: Unha ponte levadiza, un ascensor, a barreira dun parking, ou o que se che ocorra.
Por exemplo, para construír unha ponte levadiza, despois de deseñar a estrutura e mecanismo da ponte, deberás incluír un circuíto de control.
Para o control da subida e baixada da plataforma utiliza un circuíto inversor de xiro do motor e inclúe dous finais de carreira conectados na posición de normalmente pechados, tal e como se ve no esquema eléctrico seguinte. Cando a plataforma preme neles córtase o paso da corrente obrigando ao motor a deterse ata que o conmutador cambie de posición.
Podes engadirlle máis compoñentes:
Incorpora un semáforo na estrada que dá á ponte que marque vermello cando a plataforma está subida ou en movemento, e verde cando está baixada. Deseña o circuíto axudándote dun simulador.
Incorpora indicadores luminosos para a subida e a baixada. Ao subir a plataforma débese acender un led que indique subida, e ao baixar débese acender un LED que indique baixada. Deseña o circuíto axudándote dun simulador.
2 Agosto, 2014 by María L
Deixa unha resposta Cancelar a resposta
Required fields are marked *.
Un mundo sen electricidade?
Que é a electricidade
O circuíto eléctrico simple
Corrente continua e alterna
Medida diferenzas de potencial
Enganche e parada automática
Artigos sobre electricidade en tecnoloxia.org
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl ceb gl gl gl gl gl gl gl gl gl gl gl gl gl gl gl gl en en en gl fr en en gl en el it gl gl gl gl gl gl gl gl gl gl gl gl gl gl gl gl gl en gl gl gl gl it gl gl fr gl gl gl gl gl gl th gl gl gl es gl gl gl gl gl gl sv gl es gl gl gl gl en gl en en en gl gl gl gl gl pt gl gl gl gl gl gl gl gl gl gl es en gl gl gl gl gl gl gl gl gl gl gl gl gl es en pt es gl gl gl it gl fr gl es es en pt ru

text:
Unha das aplicacións dos transistores é a de amplificar sinais. Unha pequena corrente na base do transistor tradúcese nunha corrente maior no colector e no emisor.
A amplificación dependerá da ganancia do transistor (B), e cúmprese que Ic =B Ib
Acendendo un LED cos dedos
Para comprender o anterior podemos realizar a seguinte práctica:
As persoas somos condutoras da electricidade, pero o noso corpo ten unha resistencia moi elevada. Se probamos acender un LED utilizando o noso corpo como condutor do circuíto vemos que non somos capaces de que o LED alumee, xa que a intensidade de corrente que atravesa o circuíto é moi pequena.
Porén, se utilizamos un transistor si imos poder detectar a corrente que atravesa o noso corpo. Unha pequenísima intensidade que circula pola base do transistor vaise traducir nunha intensidade maior no colector, que si permite acender o LED:
Fai clic no circuíto para tocar as sondas cos dedos
Probade collervos da man varios compañeiros e compañeiras. A primeira e a última persoa da cadea deben tocar as sondas.
Con cantas persoas enlazadas somos capaces de activar o circuíto? Podes velo neste vídeo:
Se necesitas unha maior amplificación, proba con un transistor que teña unha maior ganancia. Por exemplo, para acender coas mans un zoador necesitaremos máis intensidade de corrente no colector que no caso do LED. Proba con varios transistores de distinta ganancia que teñas no taller:
A auga é como as persoas. Conduce a electricidade, pero non o suficiente, así que si queremos detectar cando dúas sondas están na auga debemos amplificar o sinal. O mesmo circuíto que vimos anteriormente serve como detector de humidade.
No primeiro circuíto acéndese o LED cando hai auga, e no segundo cando non hai (sería un detector de sequidade).
14 Agosto, 2014 by María L
Deixa unha resposta Cancelar a resposta
Required fields are marked *.
Este sitio emprega Akismet para reducir o spam. Aprende como se procesan os datos dos teus comentarios.
Que é a electrónica?
De decimal a binario
De binario a decimal
O tamaño da información
Obter a función a partir da táboa
Obter a táboa a partir da función
Obtén a táboa de verdade
O recipiente de auga
Sistema activado por son
Artigos sobre electrónica en tecnoloxia.org
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl ceb gl gl gl gl gl pt gl gl pt gl gl gl gl gl gl gl gl en pt gl en el it gl gl gl gl gl it gl gl gl gl gl gl nl gl gl gl gl gl en gl es gl en gl gl gl gl gl gl it gl gl gl gl es gl tr gl gl it gl fr gl es es en pt ru

text:
Altura de capa | Impresión 3D
Este parámetro indica a altura de capa á que se vai a realizar a impresión. A altura de capa é un parámetro ligado directamente á calidade da peza: A menor altura de capa maior calidade.
Pero tamén vai incrementar considerablemente os tempos de impresión, por iso o mellor é chegar a un punto intermedio que de suficiente calidade sen alongar demasiado a impresión. Os valores deste parámetro estarán comprendidos entre 0.1 e 0.4mm.
Calidade moi alta: 0.05 mm
Calidade media/baixa: 0.2 mm
Calidade baixa: 0.3 mm
Unha mesma peza tardará o dobre en 0.1 con respecto a 0.2.
Calidades altas só deben ser empregadas en figuras con xeometría complexa, nunha xeometría sinxela (un cubo), non paga a pena.
A recomendación é imprimir sempre entre 0.1 mm ou 0.2 mm. Atendendo a outros parámetros de impresión, pódense conseguir acabados moi bos a unha altura de capa de 0.25 mm.
Hai que ter en conta que o valor da altura de capa non debe de ser igual ou maior ao diámetro da boquilla, xa que isto pode dar como resultado pezas quebradizas ou con rachas entre as capas.
Hai que ter un especial coidado coa altura de capa en xeometrías que poden dar lugar ao “efecto escaleira” como o da seguinte figura, ou no caso de beirís e paredes inclinadas.
A versión 3.2 de cura incorpora a función experimental “Utilizar capas de adaptación” que funciona de maneira que a peza se imprime cunha altura de capa variable que se adapta ao ángulo das superficies do modelo, asignando menor altura de capa ás superficies inclinadas e unha altura de capa elevada ás superficies verticais.
2 Outubro, 2016 by Alicia Pérez
Deixa unha resposta Cancelar a resposta
Required fields are marked *.
Deseñar e imprimir obxectos
Material: Temperatura, filamento e retracción
Adherencia da placa de impresión
Axuda: Relacións xeometría 2D
A primeira peza en 3D
Outras maneiras de crear volume: Revolución
Crear un sólido multisección
Operación de transformación en 3D
Listos para imprimir: Exportar a .stl
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl it it gl ceb gl gl gl es gl gl gl gl pt gl gl gl en fr fi bg gl gl gl gl en gl nl gl gl gl gl gl gl gl gl gl en gl gl en gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
Tecnoloxías da Información | tecnoloxia.org | Page 16
Category Archives: Tecnoloxías da Información
Cando entramos neste sitio e noutros blogs atopamos iconas similares a estas. Que son?
Están relacionadas coa subscrición ou sindicación a un sitio web. No canto de ir ver os teus blogs favoritos dun en un para ver se hai cousas novas, é posíbel que estes sitios te avisen cando publican unha nova entrada e que podas lela sen necesidade de acceder a través da súa URL.
A publicación estandarizada de contidos coñécese como feed, e pode facerse en distintos formatos. RSS e Atom son os máis populares.
Un arquivo RSS é a descrición estrutural dun sitio web en formato XML. O sitio web xera un feed ou canal que permanece aloxado no servidor xunto co resto de arquivos.
O canal de tecnoloxia.org é: https://tecnoloxia.org/principal/?feed=rss2
Unha vez o feed está dispoñible, podemos acceder ós contidos da web sen a necesidade de entrar nela. Para iso necesitamos un programa lector ou agregador de feeds.
Hai distintos tipos de lectores feed:
Os baseados en web permiten a visualización das subscricións nunha páxina web. Só tes que crear a túa conta e engadir as túas subscricións. Estes son algúns exemplos:
Outros agregadores están integrados en programas clientes de correo. Por exemplo, podemos subscribirnos a un canal utilizando Thunderbird. Podes ver como facelo no wiki de mancomun.
Outra utilidade dos RSS é poder crear un gadget para introducilo na túa web ou blog, de xeito que aparezan as últimas entradas dun sitio determinado. Podes facelo con google, feeddigest e outros.
En youtube hai un vídeo no que se explica isto do RSS (grazas a blogarte pola ligazón):
Un exercicio para clase: non só tedes que crear un blog, tamén tedes que subscribirvos ós blogs creados polos vosos compañeiros e compañeiras de clase. Tamén podedes incluír as últimas entradas do voso blog favorito no sidebar.…
19 Xaneiro 2008 by María L
Categorías: Internet, Tecnoloxías da comunicación, Tecnoloxías da Información | Tags: blog, sindicación | 1 comentario
O CEIP de Palmeira publica na súa web as instrucións para a construción dun encerado dixital de baixo custo (menos de 60 euros), utilizando o mando duna wii e fabricando artesanalmente un punteiro infravermellos como o que ves na imaxe.
A idea é moi interesante para aqueles centros ós que lles interese ter un encerado dixital e non teñan presuposto para mercalo.
Este proxecto paréceme moi interesante para comprender un pouquiño mellor a tecnoloxía actual que, no caso da wii, combina electrónica, tecnoloxías da comunicación, tecnoloxías da información e tamén materiais, pois de algo está fabricada.
Unha das principais características do wii remote ou wiimote é o seu sensor de movemento, o que lle permite medir distancias, detectar a dirección dos movementos e determinar a posición do control utilizando un acelerómetro e un sensor de IR.
O acelerómetro é un dispositivo que detecta e mide a vibración, a inclinación, a velocidade e, por suposto, a aceleración. Hai moitos tipos de acelerómetros, e atópanse en teléfonos móbiles, en podómetros, nos airgbag dos automóbiles, sismógrafos, lavadoras, cámaras fotográficas, robots, etc.
Constan dunha peza móbil que, segundo o seu movemento, produce diferentes voltaxes na placa, que constitúen os datos que logo van ser procesados.
A barra que se coloca debaixo do televisor serve de guía para o wiimote, detectando a dirección dos seus movementos. Consta dun conxunto de LEDs infravermellos. O wiimote ten un sensor de luz IR que detecta a posición dos LEDs da barra e determina a distancia do control á televisión. O movemento e a rotación do control con respecto ó chan calcúlanse tendo en conta o ángulo relativo á barra e as voltaxes do acelerómetro.
Tódolos datos de detección de movemento e de apuntado envíanse a un chip Bluetooth integrado na placa do mando wiimote. Este chip encárgase de enviar instantaneamente o conxunto de datos á wii para a súa recepción e posterior proceso para amosar os resultados na pantalla. A comunicación realízase mediante ondas de radio, na banda de 2.4 GHz.
Se queres saber máis sobre o funcionamento do wiimote podes visitar esta páxina.…
19 Xaneiro 2008 by María L
Categorías: Electrónica, Proxectos, Tecnoloxías da comunicación, Tecnoloxías da Información | Tags: acelerómetro, encerado dixital, wii | 0 comentarios
« Anterior 1 … 14 15 16
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl it it gl ceb gl gl de gl gl gl en es gl gl gl gl gl de gl gl gl gl gl en gl gl gl gl gl en gl gl gl gl gl en gl gl gl gl pt gl gl gl gl gl en gl en gl gl gl en gl es gl gl gl en gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
Se necesitades un soporte para un sensor ultrasónico, pode servos de utilidade este que usamos neste proxecto do aparcadoiro de hai un par de anos. Está deseñado para o modelo HC-SR04. O ultrasón queda suxeito sen utilizar parafusos e a parte inferior está deseñada para suxeitalo nun servo.
Podedes descargar aquí o STL ou modificar o deseño ao voso gusto con Onshape. E, se queredes, tamén podes repasar como se programa un sensor ultrasónico con arduino.…
10 Febreiro 2018 by María L
Hoxe toca dar a despedida ao 2017 e comezar con bo pé o 2018, que seguro que vai ser bo.
Se queredes saber como se programa unha pantalla LCD con Arduíno tendes aquí un manual. Recomendo usar LCD con interface I2C.
E se queredes un soporte para a LCD dos vosos proxectos podedes descargar en Thingiverse o deseño 3D que fixo o alumnado de 2ºBach o curso pasado.
31 Decembro 2017 by María L
Categorías: Xeral | Tags: aninovo, arduino, lcd | 0 comentarios
Este non foi un bo ano en canto a proxectos, pero algo fixemos.
Un dos proxectos deste ano do alumnado de Tecnoloxía Industrial I é un ascensor programado con Arduíno. Reciclamos un ascensor de 2 pisos realizado en 2º de ESO e o alumnado de 4ºESO axudou no cableado dos compoñentes. O resultado podédelo ver neste vídeo:
(Ascensor de 3 pisos from María L on Vimeo.)
Nesta páxina tendes máis información sobre o proxecto do ascensor, por se queredes montar un.…
1 Xullo 2017 by María L
Categorías: Control e Robótica, Proxectos | Tags: 3D, arduino | 0 comentarios
Alimentación dos motores e servos e Arduíno
Se fedellando co teu Arduíno tiveches algunha vez a tentación de conectar directamente un servo á placa, mellor non o fagas.
Cando un servo ou motor comeza a moverse necesita máis intensidade de corrente que cando xa está en marcha, o que provoca unha caída de tensión na placa no caso de estar alimentado a través dela.
Se só imos conectar un pequeno e único motor ou microservo e non lles imos dar moita tralla a alimentación dos mesmos pódese realizar a través da placa Arduíno. Porén, se vas utilizar varios motores e servos de maior consumo cómpre utilizar unha alimentación externa para os motores, xa que se non pode suceder que:
o alto consumo de corrente dos motores faga que o programa non funcione correctamente ou incluso pode facer que se reinicie o Arduíno.
pódese danar a placa Arduíno polas correntes de retorno que se poden producir.
Niso temos experiencia os que participamos cos printbots de BQ na competición da Universidade de Vigo do 2015. Despois de estar o robot un tempo seguindo unha liña a placa paraba de súpeto e había que reiniciala. No segue-liñas os servos de rotación continua estaban arrancando e parando continuamente, facendo un consumo moi elevado de corrente da placa.
Nesta imaxe podes ver como se faría directamente. Lémbrate de xuntar a masas do alimentador externo e a do Arduíno.
Aquí conectamos varios servos:
No caso de usar un controlador de motores ou un controlador de servos utiliza os pins axeitados para a alimentación externa consultando as especificacións dos controladores.
Se non queres utilizar alimentación externa, outra opción é conectar un condensador de 470 uF ou maior en paralelo cos pins de alimentación do servo. Desta maneira o servo cada vez que arranca utiliza a carga almacenada no condensador e non demanda tanto da placa, evitando que se reinicie. Ollo coa polaridade do condensador electrolítico: a pata grande sempre ao positivo.
Isto non vai ser suficiente se utilizas varios servos simultaneamente, pois a demanda de corrente da placa nese caso será moi elevada, e será mellor utilizar alimentación externa.
[tecnoloxia.org CC By-SA from Fritzing]
Se queres saber máis sobre como conectar e controlar motores e servos a un Arduíno podes consultar as prácticas de motores e servos.…
28 Xaneiro 2017 by María L
Categorías: Xeral | Tags: arduino, servos | 0 comentarios
Imos dar a benvida ao novo ano 2017
Se queres facer os teus xogos de luces cunha matriz 8×8 e un Arduíno aquí tes unha guía con exemplos.
31 Decembro 2016 by María L
Categorías: Xeral | Tags: aninovo, arduino, leds | 0 comentarios
1 2 3 … 6 Seguinte »
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl it it gl ceb gl gl lt gl gl gl gl en gl gl gl gl gl gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
Luvas tradutoras da linguaxe de signos
Un dos problemas das persoas xordomudas é que a maioría da poboación descoñece a linguaxe de signos, o que dificulta moito a comunicación fóra do ámbito no que se moven. Unha magnífica solución vén da man duns estudantes da Universidade de Washington: Deseñaron unhas luvas capaces de traducir os movementos das mans en palabras emitidas a través dun altofalante.
A súa invención, SignAloud, consiste nun par de luvas equipadas con sensores e unha controladora que se encargan de rexistrar datos de posición e movemento das mans. Estes datos son enviados vía Bluetooth a un ordenador central, que busca a relación entre eses datos e un xesto concreto. No caso de atopar coincidencia, emite a través dun altofalante a palabra ou frase asociada.
Aquí tendes un vídeo onde se ve como funciona:
[youtube: SignAloud: Gloves that translate sign language to voice]
Non é a primeira vez que se desenvolven unhas luvas coa mesma finalidade. Hai tempo que se está investigando en diferentes prototipos, non exentos de problemas coma o peso, escasa ergonomía, problemas na asociación dos xestos cos rexistros de datos, adaptación aos diferentes idiomas, etc. A misión é facer un dispositivo lixeiro e ergonómico que se poida utilizar de forma cotiá, como poden ser os lentes de contacto ou os audiófonos, facilitando a vida das persoas e eliminando barreiras de comunicación.
Unha estupenda idea! Agardaremos velo dentro de pouco como algo habitual entre as persoas xordomudas.
E se queredes saber como se traduce unha palabra ou frase en castelán á linguaxe de signos, tamén temos ferramentas en liña que nos facilitan a tarefa, coma por exemplo Signslator. Non está de máis aprender algunhas palabras.…
8 Maio 2016 by María L
Categorías: Control e Robótica | Tags: linguaxe, luvas, sensor | 0 comentarios
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl it it gl ceb gl gl gl gl es es gl gl en en es gl es en gl gl gl en gl gl en el it gl gl en en gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
Asasinando a un coello de chocolate | tecnoloxia.org
Buscando pola rede exemplos de transmisión do calor por condución, radiación e convección atopei este curioso vídeo. Resulta algo “gore”, pero exemplifica moi ben como son estas formas de transmisión de enerxía térmica.
[youtube: Salón del chocolate. Asesinar un conejo.]
(Visto en Ciencia en el siglo XXI)
9 Novembro 2011 by María L
Categorías: Enerxía | Tags: chocolate, condución, convección, Enerxía, radiación, térmica | 3 comentarios
Leave a reply →
10 Novembro 2011 at 00:15
Gracias por el enlace. Hoy mismo he redireccionado el blog y no sale bien el enlace que se ha puesto, el correcto es: http://cienciaxxi.es/blog/?p=5411. ¡Saludos!
10 Novembro 2011 at 07:03
OK, xa está cambiado. Grazas por avisar.
Pingback: Un asasinato en directo | Aí falaches!
Deixa unha resposta Cancelar a resposta
Required fields are marked *.
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl it it gl ceb gl gl gl gl es gl en pt gl gl gl gl gl gl en gl gl en gl en en gl gl gl en el it gl gl en en gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
Novos recursos: Arduíno, impresión 3D e App Inventor | tecnoloxia.org
Na sección de contidos desta web tendes novos recursos elaborados durante unha licenza de formación da Consellería de Educación durante o primeiro trimestre deste curso.
Ábrese unha nova sección de control e robótica. De momento o material dispoñible nela é sobre Arduíno e inclúe prácticas e proxectos de diversos niveis de dificultade, con propostas de mellora e ampliación.
Está baseado na experiencia destes anos con Arduíno no IES Primeiro de Marzo de Baiona. As primeiras prácticas son utilizadas para aprender a programar, e despois, para os proxectos que se vaian realizar, inclúese información con exemplos e prácticas para consultar e adaptar segundo as necesidades.
Co tempo irei ampliando esta sección con novos proxectos que vaiamos facendo na aula e sobre outro material de robótica.
A sección de Impresión 3D foi realizada por Alicia Pérez, do IES María Soliño (Cangas).
Inclúe información sobre como configurar a impresora 3D mediante o programa Cura e diversas prácticas de deseño CAD 3D co programa Onshape, CAD online moi recomendable para traballar na educación secundaria.
Unha aplicación moi interesante para aprender a programar na materia de TIC é App Inventor. Pódense facer miles de cousas conectando bloques para sacar proveito dos dispositivos Android.
Nesta sección realizada tamén por Alicia podes ver exemplos variados e propostas de ampliación.
Agardamos que vos resulten de utilidade!
22 Decembro 2016 by María L
Categorías: Comunicación gráfica, Control e Robótica, Web | Tags: arduino, CAD, móbil, programación | 0 comentarios
Deixa unha resposta Cancelar a resposta
Required fields are marked *.
Feito con WordPress | Adaptación do tema: Yoko by Elmastudio


langs: es gl gl gl gl es gl en es en gl ceb gl gl en gl gl gl gl gl gl gl gl gl gl gl en en gl gl en en gl en el it gl gl gl gl gl gl gl gl gl gl gl gl gl gl gl gl gl en gl gl gl gl it gl gl fr gl gl gl gl gl gl th gl gl gl es gl gl gl gl gl gl sv gl es gl gl gl gl en gl en en en gl gl gl gl gl pt gl gl gl gl gl gl gl gl gl gl es en gl gl gl gl gl gl gl gl gl gl gl gl gl es en pt es gl gl gl it gl fr gl es es en pt ru

text:
Un LED (Light Emitting Diode) ou díodo luminescente é un díodo que emite luz.
A luz dun LED provén dun cristal que emite ondas electromagnéticas visibles cando circula a electricidade.
As aplicacións dos LEDs atopámolas como indicadores de funcionamento ou control de aparatos modernos: ordenadores, impresoras, panel de mando dos automóbiles, etc. Cada vez que vemos que pequenas luces acéndense para indicar algo, xeralmente trátanse de LEDs.
Os LEDs de alta intensidade utilízanse para iluminación, xa que presentan moitas vantaxes respecto a outro tipo de lámpadas: menor consumo eléctrico, maior resistencia e duración e menor tamaño.
Un LED ten os terminais de diferente tamaño. O grande é o ánodo, e debe conectarse ao positivo,  pois se o conectamos ao revés non conduce.
A tensión en bornes dun LED non debe exceder nunca de 2V nin pode circular una intensidade maior de 20 mA. En caso contrario queimaríase.
Como na maior parte das montaxes utilizamos unha tensión maior de 1,6 V, esta diferencia de potencial débese reducir coa axuda dunha resistencia colocada en serie
O valor desa resistencia dependerá de Vin:
« Aplicacións dos díodos
14 Agosto, 2014 by María L
Deixa unha resposta Cancelar a resposta
Required fields are marked *.
Este sitio emprega Akismet para reducir o spam. Aprende como se procesan os datos dos teus comentarios.
Que é a electrónica?
De decimal a binario
De binario a decimal
O tamaño da información
Obter a función a partir da táboa
Obter a táboa a partir da función
Obtén a táboa de verdade
O recipiente de auga
Sistema activado por son
Artigos sobre electrónica en tecnoloxia.org
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl it it gl ceb gl gl ca gl gl gl gl gl gl it pt de gl es en gl en en en it gl gl gl en en it en en gl gl gl es gl fr fr gl es gl en gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
A música do ordenador cuántico IBM Q
Hai tempo que amosamos por aquí o artigo “a música das fábricas“, no que viamos como as máquinas eran capaces de facer ritmos e son do máis acompasado. Hoxe temos aquí a música que fai un ordenador cuántico IMB Q. Podédela escoitar a partir do minuto 1:32.
A computación cuántica aínda está en cueiros, non pode substituír a electrónica, pero todo se andará. De momento podemos ir vendo de que vai, coñecer un pouco o seu interior e escoitar a súa música.
Máis información: IMB Q. The future is quantum…
23 Novembro 2018 by María L
Un vídeo musical para animar o comezo do curso: AUTOMATICA 4k – Robots Vs. Music – Nigel Stanford
23 Setembro 2017 by María L
Categorías: Control e Robótica | Tags: música, robot | 0 comentarios
1, 2, 3 A song about electricity
Unha versión eléctrica do clásico “Are you gonna be my girl” de Jet.
1, 2, 3 A song about electricity
because it powers our lives
makes it possible for us to thrive…
4 Marzo 2017 by María L
Categorías: Electricidade | Tags: Electricidade, música | 0 comentarios
A música das fábricas
Interesante proxecto o de Industrial JP. Coas imaxes e sons gravados en fábricas xaponesas de alta tecnoloxía crean hipnotizadores vídeos musicais que nos fan entender a fabricación mecánica con outros ollos e oídos. Nada de ruídos estrondosos e descompasados! Brazos robóticos, motores, bombas, prensas, tornos, engrenaxes e máis crean música tecno movéndose a ritmo con absoluta precisión e sincronía. Para ver e escoitar con calma.
[youtube: Sountrive GOKO BANE]
[youtube: Dorian ASAI NEJI]
[youtube: DJ Gonno SHIN-EI Press]
[youtube: Cherryboy Function SAKAMOTO Metal]
Podes ver máis vídeos no canal de youtube de Industrial JP.…
23 Novembro 2016 by María L
Categorías: Materiais e procesos | Tags: fabricación, música | 0 comentarios
Música automática con meccano
Mécanologie, de Pierre Bastien, é unha colección de instrumentos musicais feitos con meccano. Pódenos servir de inspiración para realizar proxectos de mecanismos en 2º de ESO.
[youtube: Pierre Bastien — Me?canologie] (Visto en Facebook)
Pierre Bastien dará un concerto en Vigo no festival vigués Imaxinasons.…
28 Xuño 2014 by María L
Categorías: Mecánica, Tecnoarte | Tags: autómatas, mecanismo, música | 0 comentarios
1 2 3 4 Seguinte »
Feito con WordPress | Adaptación do tema: Yoko by Elmastudio


langs: pt gl gl gl gl es gl en es en gl it it gl ceb gl gl en en gl gl gl de en gl gl gl gl gl gl gl gl gl gl gl gl gl gl de es en gl gl gl gl gl es gl gl gl gl gl gl gl gl gl gl gl gl gl gl gl gl gl gl gl gl gl gl gl es gl gl gl gl gl gl gl gl gl gl pt gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
Cheguei a través do Twitter a unha interesante e necesaria iniciativa promovida pola Universidade de Deusto: InspiraSTEAM, que nace da necesidade de promover vocacións científicas e tecnolóxicas entre as nenas e mozas.
O proxecto ten coma obxectivos, entre outros, dar a coñecer os estereotipos existentes para que non condicionen a elección de estudos por parte das rapazas e concienciar sobre a necesidade de que o desenvolvemento do país se produza entre homes e mulleres.
Estou 100% de acordo no contido do seu manifesto, e penso que cómpre un traballo activo por parte de institucións, organizacións e persoas a título individual para lograr os obxectivos que nel se propoñen. Eu xa asinei, e invítovos a que tamén o fagades vós.
_ _ _ _ _ _ _ _ _ _
Abrindo espazos a nenas e mulleres en ciencia e tecnoloxía
Vivimos nun mundo global e diverso onde a igualdade non está conseguida en moitos aspectos. Un que nos preocupa e ocupa é a fenda de xénero e a tecnoloxía.
Estes feitos non se deben a un menor gusto, a unha menor capacitación, a unha inferior vocación, ou a un inferior desempeño. Son os factores sociais, culturais e educativos os que empoderan, recoñecen e incentivan menos ás mulleres que aos homes. Son os estereotipos, procesos de socialización, roles de xénero, machismos ocultos cos que construímos a educación e a sociedade os que fan crer que as mulleres son menos capaces e os que provocan que as mulleres sexan menos valoradas, social e economicamente.
Esta realidade pódese cambiar, e facelo é relevante. Xogámonos moito. E concírnenos á sociedade no seu conxunto e a cada unha das persoas e entidades que a formamos.
Este manifesto constitúe un compromiso, das persoas e organizacións que se adhiren a el, de traballar activamente pola igualdade entre mulleres e homes no ámbito científico-tecnolóxico, a través das seguintes liñas de acción:
Reflexionar e revisar a falsa crenza de que xa hai igualdade. Coñecer os datos que demostran que esta igualdade aínda non existe e hai moito traballo que facer por conseguila.
Recoñecer publicamente que mulleres e homes temos as mesmas capacidades, dereitos e responsabilidades, e merecemos por tanto o mesmo recoñecemento.
Dar a coñecer as consecuencias da falta de igualdade existente, e traballar para concienciar á sociedade da necesidade de accións positivas para evitalas, promovendo un sistema científico-tecnolóxico responsable e diverso.
Facer visibles ás mulleres científicas e tecnólogas históricas e actuais, pondo en valor o seu traballo e construíndo novos referentes.
Favorecer un contexto social e educativo no que as nenas e mozas se vexan animadas, capaces e recoñecidas para que poidan elixir o seu futuro sen condicionamentos.
Reverter os estereotipos sociais, desmitificando as crenzas sobre os roles de xénero; facilitando información sobre as carreiras científicas e tecnolóxicas; e dando a coñecer o amplo abano de posibilidades profesionais das STEAM (Ciencia, Tecnoloxía, Enxeñaría, Arte e Matemáticas).
Contribuír ao empoderamento das mulleres, desenvolvendo accións en todas as dimensións para conseguilo.
Traballar co prisma de xénero encamíñanos a revisar a igualdade no seu conxunto. Esta actuación é só unha de todas as que teñen que se poñer en marcha. Somos sensibles a outras actuacións, e desde este punto de partida queremos seguir avanzando e profundando na igualdade a todos os niveis.
_ _ _ _ _ _ _ _ _ _
3 Xaneiro 2018 by María L
Categorías: Tecnoloxía e sociedade | Tags: manifesto, muller, STEAM | 0 comentarios
O principio de neutralidade da rede describe o tratamento do tráfico a través de internet (aplicable tamén a tódalas redes de comunicación), e indica que tódolos datos que circulan pola rede deben ser tratados da mesma forma, navegando á mesma velocidade e garantindo o libre acceso a calquera tipo de información.
Unha cousa tan simple, eficaz e democrática coma esta parece ser que agora está en perigo, pois hai iniciativas políticas encamiñadas a facer de Internet unha rede completamente distinta. Todo isto vén polas presións das grandes empresas de telefonía e cable, que consideran que o seu negocio aumentaría se puidesen controlar o acceso ás infraestruturas e aos diferentes servizos e contidos de Internet.
Neste vídeo explícano moi ben:
[youtube: La neutralidad de la red]
Se aínda non o temos claro, para entendelo pode servir comparar a rede de comunicación a través de internet coa rede de estradas que nos permiten circular libremente polo noso país: Non te perdas o artigo “La neutralidad de las carreteras”
Visto o panorama, non queda outra que solicitar que se asegure a neutralidade da rede mediante unha lexislación que garanta o uso aberto e imparcial de Internet para tódolos usuarios e usuarias. Polo tanto, tecnoloxia.org contribúe apoiando o “Manifesto por unha rede neutral“.
Manifesto por unha rede neutral
Os cidadáns, cidadás e as empresas usuarias de Internet adheridas a este texto MANIFESTAMOS:
1. Que Internet é unha Rede Neutral por deseño, dende a súa creación até a súa actual implementación, na que a información flúe de maneira libre, sen discriminación ningunha en función de orixe, destino, protocolo ou contido.
2. Que as empresas, usuarias e usuarios de Internet puideron crear servizos e produtos nesa Rede Neutral sen necesidade de autorizacións nin acordos previos, dando lugar a unha barreira de entrada practicamente inexistente que permitiu a explosión creativa, de innovación e de servizos que define o estado da rede actual.
3. Que as e os usuarios, emprendedores e empresas de Internet puideron definir e ofrecer os seus servizos en condicións de igualdade, levando o concepto da libre competencia até extremos nunca antes coñecidos.
4. Que Internet é o vehículo de libre expresión, libre información e desenvolvemento social máis importante co que contan a cidadanía e as empresas. A súa natureza non debe ser posta en risco baixo ningún concepto.
5. Que para posibilitar esa Rede Neutral as operadoras deben transportar paquetes de datos de maneira neutral, sen erixirse en “aduaneiros” do tráfico e sen favorecer ou prexudicar a uns contidos por riba doutros.
6. Que a xestión do tráfico en situacións puntuais e excepcionais de saturación das redes debe acometerse de xeito transparente, de acordo a criterios homoxéneos de interese público e non discriminatorios nin comerciais.
7. Que a dita restrición excepcional do tráfico por parte das operadoras non pode converterse nunha alternativa sostida á inversión de redes.
8. Que a dita Rede Neutral se ve ameazada por operadoras interesadas en chegar a acordos comerciais polos que se privilexie ou degrade o contido segundo a súa relación comercial coa operadora.
9. Que algúns operadores do mercado queren “redefinir” a Rede Neutral para manexala de acordo cos seus intereses, e esa pretensión debe ser evitada; a definición das regras fundamentais do funcionamento de Internet debe basearse no interese de quen as usan, non de quen as provén.
10. Que a resposta ante esta ameaza para a rede non pode ser a inacción: non facer nada equivale a permitir que intereses privados poidan de facto levar a cabo prácticas que afectan ás liberdades fundamentais da cidadanía e a capacidade das empresas para competir en igualdade de condicións.
11. Que é preciso e urxente instar ao Goberno a protexer dun xeito claro e inequívoco a Rede Neutral, co fin de protexer o valor de Internet de cara ao desenvolvemento dunha economía máis produtiva, moderna, eficiente e libre de inxerencias e intromisións indebidas. Para iso é preciso que calquera moción que se aprobe vincule de xeito indisolúbel a definición de Rede Neutral no contido da futura lei que se promova, e non condicione a súa aplicación a cuestións que pouco teñen que ver con esta.
A Rede Neutral é un concepto claro e definido no ámbito académico, onde non suscita debate: As persoas e as empresas teñen moito dereito a que o tráfico de datos recibido ou xerado non sexa manipulado, terxiversado, impedido, desviado, priorizado ou retrasado en función do tipo de contido, do protocolo ou aplicación empregado, da orixe ou destino da comunicación nin de calquera outra consideración allea á da súa propia vontade. Ese tráfico tratarase como unha comunicación privada e exclusivamente baixo mandato xudicial poderá ser espiado, trazado, arquivado ou analizado no seu contido, como correspondencia privada que é en realidade.
Europa, e España en particular, atópanse no medio dunha crise económica tan importante que obrigará ao cambio radical do seu modelo produtivo e a un mellor aproveitamento da creatividade dos seus cidadáns. A Rede Neutral é crucial á hora de preservar un ecosistema que favoreza a competencia e innovación para a creación dos innumerábeis produtos e servizos que quedan por inventar e descubrir. A capacidade de traballar en rede, de xeito colaborativo, e en mercados conectados, afectará a todos os sectores e todas as empresas do noso país, o que converte a Internet nun factor clave actual e futuro no noso desenvolvemento económico e social, determinando en gran medida o nivel de competitividade do país. De aí a nosa profunda preocupación pola preservación da Rede Neutral.
Por todo iso instamos con urxencia ao Goberno español a ser proactivo no contexto europeo e a lexislar de xeito claro e inequívoco neste sentido.
Se estás de acordo co manifesto, podes contribuír dándolle difusión:
reprodúceo, lígao, tradúceo, compárteo, vótao, …
Temos o manifesto en galego grazas á xente de mallando na eira.…
30 Novembro 2010 by María L
Categorías: Internet, Tecnoloxías da comunicación | Tags: Internet, manifesto, manifiesto, neutralidade, rede | 0 comentarios
Comunicado de ENCIGA sobre o decreto de plurilingüismo
Non pertenzo a ENCIGA, pero como profesora de Tecnoloxía subscribo completamente o manifestado no seu último comunicado, que reproduzo a continuación:
Comunicado da Asemblea de ENCIGA sobre o decreto de plurilingüismo
A Asociación dos Ensinantes de Ciencias de Galicia (ENCIGA), na Asemblea celebrada o 7-V-2010, aprobou por unanimidade transmitir á Consellería de Educación e aos medios de comunicación a seguinte resolución.
ENCIGA manifesta a súa oposición ao decreto de plurilinguismo presentado pola Consellería de Educación baseándose nos seguintes argumentos:
1º.- A nosa asociación, con máis de 650 socios, leva vinte e dous anos de funcionamento e trátase da asociación de profesorado máis numerosa de Galicia. Entre as asociacións de profesorado de Ciencias é a máis veterana do Estado español e das máis veteranas de Europa. Ao longo destes anos non tivo coñecemento de que ningún dos seus membros recibise ningunha reclamación nin queixa polo feito de ter empregado o galego na aula. Por iso non comprende o interese da Xunta de Galicia en aprobar un decreto que impón o uso do castelán de xeito obrigatorio en materias de Ciencias como a Física e Química, Matemáticas ou Tecnoloxía, véndose afectados con esta decisión moitos dos socios da nosa Asociación.
2º.- Ao longo destes anos, nos case 70 números publicados da nosa revista e próximos a realizar o XXIII congreso da nosa Asociación, a maioría das publicacións e comunicacións foron presentadas en galego, probando que é unha lingua tan natural coma outras para transmitir e divulgar ideas científicas. Ningunha razón científica pode argumentar unha chata ou deficiencia por usar o galego para falar de Ciencia.
3º.- Unha parte importante das actividades da nosa Asociación están relacionadas co estudo, divulgación e investigación de métodos que acheguen a ciencia á sociedade e ao alumnado das distintas idades, o que, xunto co apartado anterior, amosa que o profesorado de Ciencias ten un interese especial por conseguir a máxima competencia do alumnado galego nas materias das súas áreas e promover o uso común do galego na aula é unha mostra dese achegamento á sociedade galega. O contrario sería continuar a longuísima etapa de imposición do castelán, procurando que o galego estea practicamente fóra do sistema educativo, polo menos de moitas materias de Ciencias, o que vai en contra de todo argumento pedagóxico e lembra os tempos escuros de “la letra con sangre entra”, máxima antipedagóxica por excelencia que hoxe todos rexeitamos.
4º.- Diversos informes científicos coñecidos pola Consellería de Educación proban que a competencia xeral do alumnado é menor en galego que en castelán. Dado que necesariamente o obxectivo educativo neste tema é o de acadar unha boa competencia tamén en galego, a Consellería debería tomar decisións para conseguir ese obxectivo. Sorprende que, no seu lugar, apunten ao contrario, ao reducir as materias a impartir en galego e decidir que a maioría das de Ciencias sexan impartidas en castelán contradicindo no caso do galego o que a propia Consellería promove no inglés.
5º.- O decreto supón unha imposición aos profesores, moitos da nosa Asociación, do uso do castelán. En vez de promover o uso do galego como sería razoable nunha comunidade cunha lingua propia, promóvense leis que o desprotexen, involucrando nesta tarefa ao profesorado das áreas de Ciencias. Isto é malo para o país, para os centros, para a docencia das ciencias, para o profesorado implicado nestas áreas e, por suposto, malo para o alumnado e para toda a sociedade galega.
6º.- Por todo isto, consideramos razoable e apoiamos a decisión do profesorado que se ten manifestado publicamente no sentido de non aceptar a substitución do galego polo castelán nas súas aulas.
Santiago de Compostela a vinte e sete de maio de 2010
E aquí a campaña “En galego tamén se fai ciencia” promovida pola Comisión Interuniversitaria de Política Lingüística das universidades galegas.
[En galego tamén se fai ciencia from En galego tamén se fai ciencia on Vimeo.]…
9 Xuño 2010 by María L
Categorías: Xeral | Tags: enciga, galego, manifesto | 2 comentarios
Manifesto “En defensa dos dereitos fundamentais en Internet”, tamén en feminino.
tecnoloxia.org súmase ao Manifesto na defensa dos dereitos fundamentais en Internet, pois defende unha Internet libre, democrática e participativa que permita e promova o acceso á cultura e ao coñecemento a tódalas persoas.
Modifico o manifesto orixinal corrixindo a linguaxe sexista utilizada, pois internet é de tódalas persoas, homes e mulleres. As mulleres estamos, e só hai que facelo visible.
Este manifesto, elaborado de forma conxunta por varias persoas, é de todas e de ningunha. Publicouse en multitude de sitios web. Se estás de acordo e queres sumarte a el, difúndeo por Internet.
Manifesto en defensa dos dereitos fundamentais en Internet
Ante a inclusión no anteproxecto de lei sobre a economía sustentábel das modificacións lexislativas que afectan o libre exercicio das liberdades de expresión, de información e o dereito de acceso á cultura a través de Internet, xornalistas, blogueiros e blogueiras, usuarios e usuarias, profesionais, creadores e creadoras de Internet manifestamos a nosa firme oposición ao proxecto, e declaramos que …
1 .- Os dereitos de autor non poden estar por riba dos dereitos fundamentais da cidadanía, incluíndo o dereito á privacidade, a seguridade, a presunción de inocencia, á tutela xurisdicional efectiva e a liberdade de expresión.
2 .- A suspensión dos dereitos fundamentais é e debe seguir sendo unha competencia exclusiva do Poder Xudicial. Nin un peche sen unha sentenza.
Este anteproxecto, ao contrario do disposto no artigo 20.5 da Constitución, pon en mans dun corpo non xudicial, un organismo dependente do Ministerio de Cultura, a potestade de poder impedir o acceso das cidadás e cidadáns españois a calquera páxina web.
3 .- A nova normativa vai xerar inseguridade xurídica en todo o sector tecnolóxico español, prexudicando unha das poucas áreas de desenvolvemento e futuro da nosa economía, dificultando a creación de empresas, introducindo barreiras á libre competencia, e trabando a súa expansión internacional.
4 .- A nova lexislación proposta ameaza aos novos creadores e creadoras e dificulta a creación cultural.
Coa Internet e os sucesivos avances tecnolóxicos democratízase drasticamente a creación e emisión de todo tipo de contidos que xa non veñen principalmente das tradicionais industria culturais, se non de moitas fontes distintas.
5 .- Os autores e autoras teñen dereito a vivir do seu traballo con novas ideas creativas, modelos de negocio e actividades relacionadas coas súas creacións.
Tentar de soster con modificacións lexislativas unha industria anticuada que non sabe adaptarse a ese novo ambiente non é xusto nin realista. Se o seu modelo de negocio baséase no control das copias dos traballos e na Internet non é posíbel sen violar os dereitos fundamentais, haberán que atopar un outro modelo.
6 .- Cremos que as industrias culturais precisan para sobrevivir de alternativas modernas, eficaces, cribles, accesíbeis e que atendan aos novos usos sociais, no canto de limitacións tan desproporcionadas coma ineficaces para o fin que afirman perseguir.
7 .- Internet debe funcionar libremente e sen interferencias políticas patrocinadas por grupos que buscan perpetuar modelos de negocio obsoletos e impedir que o coñecemento humano siga sendo libre.
8 .- Demandamos que o Goberno asegure por lei a neutralidade da rede en España, ante calquera presión que poda ocorrer, como un marco para o desenvolvemento dunha economía realista e sustentábel para o futuro.
9 .- Propoñemos unha reforma real dos dereitos de propiedade intelectual co fin de: retornar á sociedade o coñecemento, impulsar o dominio público e limitar os abusos das entidades xestoras.
10 .- Nunha democracia as leis e as súas modificacións deben ser aprobadas despois do debido debate público e de ter consultadas todas as partes implicadas. É inaceptable que se fagan modificacións lexislativas que afectan os dereitos fundamentais nunha lei non orgánica e que trata de outro tema.
Máis información na web da asociación de internautas…
2 Decembro 2009 by María L
Categorías: Internet | Tags: Internet, manifesto | 0 comentarios
Manifesto en defensa da lingua galega de APETEGA
A Asociación do Profesorado de Tecnoloxía de Galicia, APETEGA, aprobou na pasada asemblea o seguinte comunicado:
Manifesto en defensa da lingua galega
Como asociación de profesorado, queremos manifestar a nosa preocupación ante a intención do novo goberno de Galicia de derrogar o Decreto 124/2007 polo que se regula o uso e promoción do galego no sistema educativo.
Consideramos que a lingua galega forma parte da riqueza e da idiosincrasia do noso país, e como todos sabemos o seu uso está en alarmante retroceso. Dende as institucións educativas debe ser transmitida e apoiada para fomentar o seu uso, buscando unha situación de igualdade real entre as dúas linguas de Galicia.
Asociación do Profesorado de Tecnoloxía de Galicia, APETEGA
Santiago de Compostela, 12 de xuño de 2009
A título particular, considero que utilizar a lingua e a educación como arma política é un feito lamentable e completamente irresponsable. A lingua é cultura e nos centros de ensino trasmitimos ante todo cultura, e iso debe defenderse sempre, con independencia das políticas dun goberno ou dos intentos de censurar información que recordan a épocas pasadas.
O ensino debe estar guiado sempre polo rigor científico e por criterios educativos, e non por intereses políticos que desprezan a cultura e a liberdade de información e de expresión.
Tríptico da Coordinadora Galega de Equipos de Normalización e Dinamización Lingüística: “As linguas suman“…
17 Xuño 2009 by María L
Categorías: Opinión, Xeral | Tags: apetega, ensino, galego, manifesto | 2 comentarios
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl ceb gl gl gl gl es fi en en gl pt gl en el it gl gl gl gl gl it gl gl gl gl gl gl nl gl gl gl gl gl en gl es gl en gl gl gl gl gl gl it gl gl gl gl es gl tr gl gl it gl fr gl es es en pt ru

text:
A información indicada anteriormente podes atopala nas seguintes webs con licenza CC BY:
zonamaker.com (descarga o manual en pdf)
Todas as imaxes que foron utilizadas foron capturas de pantalla propias, con licenza CC BY SA , excepto aquelas nas que se indica ao pé a súa licenza e orixe.
26 Novembro, 2016 by Alicia Pérez
Deixa unha resposta Cancelar a resposta
Required fields are marked *.
Deseñar e imprimir obxectos
Material: Temperatura, filamento e retracción
Adherencia da placa de impresión
Axuda: Relacións xeometría 2D
A primeira peza en 3D
Outras maneiras de crear volume: Revolución
Crear un sólido multisección
Operación de transformación en 3D
Listos para imprimir: Exportar a .stl
Feito con WordPress | Adaptación do tema: Yoko by Elmastudio


langs: pt gl gl gl gl es gl en es en gl it it gl ceb gl gl en es gl gl es gl gl gl gl gl gl gl de gl gl gl gl gl gl gl es it gl es gl gl gl gl gl gl gl gl gl en gl gl gl gl gl gl gl en gl gl en gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
Internet | tecnoloxia.org | Page 3
O corpo humano en html e php
Hoxe en día calquera pode publicar contidos en internet sen saber nada de html ou programar en php ou javascript, pero non está de máis saber unhas cantas cousiñas que nos poden salvar dun apuro ou para entrar no código e facer aquelo que non permite o editor.
Tamén hai quen pasa o tempo intentando describir o corpo humano utilizando estas linguaxes de internet, anque bótanse en falta moitas funcións. Bótalle unha ollada a esta imaxe:
(É de alvago.com.ar e vino en technabob.com)
Non sei se me tocará este ano dar a materia de informática, pero se é así algo ides aprender disto, aínda que agardo que sirva para cousas máis útiles.…
8 Setembro 2010 by María L
17 de maio: Día das Letras Galegas, Día de Internet
E, de novo, manifestación en Compostela.
O Galego, o noso existir
O que vai supoñer o decreto (CGENDL)
16 Maio 2010 by María L
Categorías: Convocatorias, Internet, Xeral | Tags: galego, Internet, letrasgalegas | 3 comentarios
Historia visual de Internet
Se queredes saber de forma visual e rápida como evolucionou Internet recoméndovos esta animación flash de Discovery Chanel: Internet.
Seleccionamos na ruleta a década que queremos ver e premendo nas flechas do teclado imos avanzando no tempo e vendo os acontecementos máis importantes de Internet.
Aparecen curiosidades. Por exemplo, a primeira mensaxe que se intentou enviar a través da rede en 1969 foi a palabra “login”. O “l” e o “o” chegaron ao seu destino, pero o sistema colapsouse ao chegar ao “g”. Comparádeo cos millóns de datos que circulan hoxe en día pola rede.
Feliz viaxe no tempo!
6 Marzo 2010 by María L
Categorías: Internet, Tecnoloxías da Información | Tags: historia, Internet | 1 comentario
IV Premio Espiral Edublogs 2010
Xa comezou a cuarta edición do Premio Espiral Edublogs10, convocado pola Asociación Espiral, Educación e Tecnoloxía.
Con estes premios preténdese:
Valorar a importancia e repercusión dos blogues na educación.
Recoñecer o traballo do profesorado na rede demostrando a súa utilidade pedagóxica.
Servir de escaparate motivador dunha corrente educativa dentro do blogomillo.
Favorecer canles de opinión e debate.
Xa presentei o meu blogue tecnoloxia.org ao concurso. Se queres podes deixar alí unha mensaxe de apoio.
Se es profesora ou profesor e tes un blogue, anímate a presentalo. Máis alá dos premios, que son o de menos, o máis importante desta iniciativa é a difusión que se fai dos blogues educativos, e que se lle dea visibilidade ao traballo que se está a facer dende as aulas de ensino de tódolos niveis.
30 Xaneiro 2010 by María L
Categorías: Convocatorias, Internet | Tags: blog, Convocatorias, educación | 0 comentarios
Mentres a Consellería de Educación quere poñernos cada vez máis difícil aprender galego, a tecnoloxía vai poñéndonos as cousas máis doadas.
A través do Xornal.com atopei unha aplicación de Digalego que permite consultar o significado de calquera palabra en galego desde calquera páxina web premendo só un botón. (Grazas @chevarria_gz)
Vai a digalego.com e arrastra “Buscar en Digalego” á barra de marcadores ou favoritos. Cando desexes saber o significado dunha palabra en galego que apareza en calquera web, só tes que seleccionala e premer na ligazón. Sairá unha xanela emerxente co significado en galego, sinónimos e a tradución a outras linguas.
No Xornal.com póñennos isto aínda máis fácil, pois non tes que ter instalado nada, senón que facendo dobre clic sobre calquera palabra aparece a xanela do dicionario coa súa definición.
En Internet, tamén en galego!…
16 Xaneiro 2010 by María L
Categorías: Internet | Tags: dicionario, galego, Internet | 6 comentarios
« Anterior 1 2 3 4 5 … 10 Seguinte »
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl it it gl ceb gl gl gl gl gl gl gl gl gl gl gl gl gl gl en en it gl gl en el it gl gl en en gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
Un polbo no ascensor | tecnoloxia.org
Xa queda menos para presentarvos Código Octopus. Estamos a darlle os últimos retoques antes da presentación oficial o vindeiro día 1. Veredes, entre outras cousas, que podedes utilizar Scratch para simular sistemas, como este ascensor con memoria.
[Scratch: Un polbo no ascensor 2]
Preme nos botóns da cabina ou no de cada planta para que se mova ata o piso que desexes. O ascensor dispón de memoria para almacenar as chamadas. Irá parando en cada un dos andares.
Se xa sabedes programar en Scratch podedes intentar mellorar esta simulación:
Proba simular un ascensor de máis de 3 pisos.
Podes simular un edificio con dous ascensores. Cando se realiza a chamada desde un piso achégase o ascensor que se atope máis cerca. Cando levamos un tempo determinado sen actividade, o ascensor que se atope máis preto á planta baixa baixará a ese nivel.
O ascensor anterior non interrompe a acción que está a executar para atender ás novas chamadas, é dicir, se o ascensor xa está en marcha indo desde a planta baixa ata o 2º andar e chaman desde o 1º, non para, e esa chamada almacénase na memoria. Podes modificar o código para que faga paradas no camiño aínda que xa estea en marcha.
Proba deseñar un ascensor de máis de 3 pisos para un centro comercial. Desde fóra e en cada andar temos dous pulsadores de subida e baixada. Se o ascensor está en marcha e subindo, parará nun piso intermedio se desde alí alguén preme no botón de subir, pero non no de baixar. O mesmo cando baixa.
Deseña e crea a simulación que queiras!
19 Xuño 2014 by María L
Categorías: Tecnoloxías da Información | Tags: programación, scratch | 2 comentarios
Leave a reply →
Pingback: Un polbo no ascensor | tecno4 | Scoop.it
Pingback: Un polbo no ascensor | PROGRAMANDO EN PRIMARIA ...
Deixa unha resposta Cancelar a resposta
Required fields are marked *.
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl it it gl ceb gl gl en en gl gl gl de en gl gl gl gl gl gl gl gl gl gl gl gl gl gl de es en gl es gl en gl gl lt gl gl gl en fr en gl gl gl gl gl gl gl pt gl gl gl gl gl gl gl gl gl gl gl gl gl gl gl gl gl gl gl ia gl gl gl gl gl gl de gl gl gl gl gl gl gl de en gl gl gl gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
Cheguei a través do Twitter a unha interesante e necesaria iniciativa promovida pola Universidade de Deusto: InspiraSTEAM, que nace da necesidade de promover vocacións científicas e tecnolóxicas entre as nenas e mozas.
O proxecto ten coma obxectivos, entre outros, dar a coñecer os estereotipos existentes para que non condicionen a elección de estudos por parte das rapazas e concienciar sobre a necesidade de que o desenvolvemento do país se produza entre homes e mulleres.
Estou 100% de acordo no contido do seu manifesto, e penso que cómpre un traballo activo por parte de institucións, organizacións e persoas a título individual para lograr os obxectivos que nel se propoñen. Eu xa asinei, e invítovos a que tamén o fagades vós.
_ _ _ _ _ _ _ _ _ _
Abrindo espazos a nenas e mulleres en ciencia e tecnoloxía
Vivimos nun mundo global e diverso onde a igualdade non está conseguida en moitos aspectos. Un que nos preocupa e ocupa é a fenda de xénero e a tecnoloxía.
Estes feitos non se deben a un menor gusto, a unha menor capacitación, a unha inferior vocación, ou a un inferior desempeño. Son os factores sociais, culturais e educativos os que empoderan, recoñecen e incentivan menos ás mulleres que aos homes. Son os estereotipos, procesos de socialización, roles de xénero, machismos ocultos cos que construímos a educación e a sociedade os que fan crer que as mulleres son menos capaces e os que provocan que as mulleres sexan menos valoradas, social e economicamente.
Esta realidade pódese cambiar, e facelo é relevante. Xogámonos moito. E concírnenos á sociedade no seu conxunto e a cada unha das persoas e entidades que a formamos.
Este manifesto constitúe un compromiso, das persoas e organizacións que se adhiren a el, de traballar activamente pola igualdade entre mulleres e homes no ámbito científico-tecnolóxico, a través das seguintes liñas de acción:
Reflexionar e revisar a falsa crenza de que xa hai igualdade. Coñecer os datos que demostran que esta igualdade aínda non existe e hai moito traballo que facer por conseguila.
Recoñecer publicamente que mulleres e homes temos as mesmas capacidades, dereitos e responsabilidades, e merecemos por tanto o mesmo recoñecemento.
Dar a coñecer as consecuencias da falta de igualdade existente, e traballar para concienciar á sociedade da necesidade de accións positivas para evitalas, promovendo un sistema científico-tecnolóxico responsable e diverso.
Facer visibles ás mulleres científicas e tecnólogas históricas e actuais, pondo en valor o seu traballo e construíndo novos referentes.
Favorecer un contexto social e educativo no que as nenas e mozas se vexan animadas, capaces e recoñecidas para que poidan elixir o seu futuro sen condicionamentos.
Reverter os estereotipos sociais, desmitificando as crenzas sobre os roles de xénero; facilitando información sobre as carreiras científicas e tecnolóxicas; e dando a coñecer o amplo abano de posibilidades profesionais das STEAM (Ciencia, Tecnoloxía, Enxeñaría, Arte e Matemáticas).
Contribuír ao empoderamento das mulleres, desenvolvendo accións en todas as dimensións para conseguilo.
Traballar co prisma de xénero encamíñanos a revisar a igualdade no seu conxunto. Esta actuación é só unha de todas as que teñen que se poñer en marcha. Somos sensibles a outras actuacións, e desde este punto de partida queremos seguir avanzando e profundando na igualdade a todos os niveis.
_ _ _ _ _ _ _ _ _ _
3 Xaneiro 2018 by María L
Categorías: Tecnoloxía e sociedade | Tags: manifesto, muller, STEAM | 0 comentarios
Esta fin de semana: Freeday4Girls e Naukas2014
Cunha fin de semana con bo prognóstico meteorolóxico e unha temperatura da auga da ría de 21ºC cando o habitual é 17ºC vai ser difícil quedar na casa mirando a pantalla do ordenador. Porén, para quen queira, temos dous interesantes eventos que podemos seguir en streaming a partir de mañá.
Mañá pola mañá, de 9:30 a 14:00 h, podemos conectarnos a Freeday4Girls, Xornada de software libre e muller, un evento orientado a visualizar e promover o rol da muller no eido do software libre en Galicia, e no que se amosarán experiencias en diversas disciplinas: creatividade, deseño, xestión, formación, etc.
Podedes consultar o programa completo en http://osl.cixug.es/freeday4girls/ e poderedes conectarvos ao streaming desde a páxina tv.usc.es.
Desde as dez da mañá ata as oito da tarde do venres e do sábado podedes conectarvos a Naukas Bilbao 2014, un evento de divulgación científica con múltiples charlas de 10 minutos de duración sobre temas do máis diverso, o que fai que adquira unha dinámica moi amena e fluída.
Alégrome especialmente de que esta edición de Naukas conte con máis mulleres que outros anos, e agardo que se vaia dando cada vez máis visibilidade ao importante traballo das mulleres no eido da ciencia e da tecnoloxía.
Podedes consultar o programa completo en naukas.com e conectarvos ao streaming en eitb.com. O hashtag en twitter é #Naukas14
Boa fin de semana!
Actualización: Podes ver todos os vídeos de naukas2014 en eitb.com…
25 Setembro 2014 by María L
Categorías: Convocatorias | Tags: ciencia, divulgación, muller, software libre | 0 comentarios
Mulleres na ciencia e na tecnoloxía
Hai tempo que tiña pensado escribir algo sobre o mal enfocadas que están as campañas de fomento dos estudios de ciencia (e de tecnoloxía?) entre as mulleres, e fun deixándoo pasar, pero como hoxe mesmo a cousa chegou ao colmo non vou demorar máis tempo as miñas críticas, que coido que sirvan para reflexionar sobre o que estamos a facer.
O disparate máis grande nunca visto en campañas de fomento da ciencia entre as mulleres vén nada menos que da Comisión Europea, que nos presenta “Science: It’s a girl thing” cun patético e ridículo vídeo  no que os estereotipos sexistas se mostran de principio a fin, e que xa provocou duras críticas en twitter e na blogosfera, baixo os hashtags #CientificasConTacones e #realwomenofscience.
Non volo perdades: Tacóns, pintabeizos, camiñar de pasarela, poses sedutoras, vestidos de cor rosa, … todo o que unha muller necesita para dedicarse á ciencia!!
[youtube:  O vídeo oficial Science: It’s a girl thing! foi eliminado, pero atopeino noutro sitio]
A min isto dáme verdadeira vergoña allea! Como é posible que hoxe en día teñamos que aturar estas cousas?
Nunca vin unha campaña que chegase a estes límites de sexismo e estupidez en tan pouco espazo e tempo, pero a verdade é que para min fallan estrepitosamente todas estas campañas existentes de fomento dos estudios científicos entre as mulleres, polo menos as que teño visto.
A que acaba de presentar a Comisión Europea merece un capítulo aparte, e quero referirme agora a outras campañas que soemos ver expostas nos institutos de Educación Secundaria. Vou destacar os que son, ao meu parecer, os erros máis comúns que atopamos nestas campañas e exposicións.
Fomentar entre as mulleres os estudos de ciencias? E os de tecnoloxía?
O primeiro erro é centrarse no fomento dos estudios científicos entre as mulleres e non mencionar a tecnoloxía.
Se botamos unha simple ollada á matrícula nas diferentes carreiras universitarias vemos que que as carreiras de ciencias (bioloxía, química, medicina, farmacia, física, matemáticas, etc.) están cheas de mulleres, e en moitos casos superan con creces o número de varóns.
O problema aparece cando observamos a matrícula nos estudos de enxeñarías, e é aquí onde as mulleres non chegan ao 20%.
Pode ser que hai décadas fose necesario atraer ás mulleres cara as ciencias por seren minoría, pero hoxe en día iso está máis que superado, e no que habería que incidir realmente é nos estudos técnicos, que é o ámbito onde a muller aínda está máis desprazada. Porén, as campañas que teño visto ata agora céntranse na ciencia e a tecnoloxía nin se menciona ou queda oculta case imperceptible entre outras mensaxes.
Ademais, a insistencia en fomentar os estudios de ciencia entre as mulleres utilizando mensaxes que están máis ca superadas provoca máis estrañeza que interese entre as rapazas.
Mulleres especiais na historia, modelos a seguir?
Outra das miñas críticas a estas campañas é a de presentar en exclusiva modelos de mulleres históricas que fixeron a súa contribución á ciencia facendo un traballo excepcional fóra da normalidade na sociedade na que vivían.
Con todos os meus respectos cara a estas mulleres, defendo que non son o modelo a seguir polas rapazas novas de hoxe en día nin representan a forma de traballar na actualidade e que, ao contrario do que se pretende, provocan máis rexeitamento entre a xente nova que intención de seguir os seus pasos.
Desde logo que as mulleres do vídeo da campaña “Science: It’s a girl thing” non son un modelo a seguir, pero tampouco pode selo unha muller pechada dentro dun laboratorio escuro, tapada ata o pescozo, que nin sae, nin se divirte, nin se relaciona cos demais. Iso non funciona!
Se queremos motivar ás mozas, débese mostrar a actualidade, a realidade que se van atopar no seu futuro máis próximo, e non centrarse no pasado, por moi interesante que nos pareza.
Individualismo? E o traballo en equipo?
Hai unha excesiva tendencia a mostrar “figuras” en ciencia e tecnoloxía nas actividades para estudantes ou nas accións divulgativas, dando a idea de que a actividade científica e a tecnolóxica se desenvolven de xeito individual por persoas que destacan, “xenios” que se saen do normal, cando o que hai que difundir entre a xente máis nova é que a ciencia e a tecnoloxía son accesibles a calquera persoa que estea interesada nestes campos e que estude e traballe para dedicarse a eles, sen necesidade de ser xenios.
Ademais, hoxe en día en calquera actividade de ciencia ou de tecnoloxía é fundamental o traballo en equipo e estar conectados en rede. Ninguén nestes tempos desenvolve un medicamento ou deseña un dispositivo electrónico de consumo de forma individual, en solitario. A actividade científica e tecnolóxica realízase por equipos de persoas formados por homes e mulleres, e non por individuos illados, que é o que se dá a entender en moitas exposicións e campañas.
Como mostrar a ciencia e a tecnoloxía para atraer ás mulleres?
Non son nada partidaria deste tipo de campañas, pois parécenme contraproducentes, e ten mellor resultado mostrar a ciencia e a tecnoloxía como algo neutral no que caben mulleres e homes, pero no caso de que se fagan, na miña opinión:
Mostrar e fomentar a tecnoloxía, a gran esquecida.
Mostrar e dar a coñecer a actualidade, e non centrarse na historia.
Mostrar actividades nas que homes e mulleres traballan xuntos, sen importar o sexo.
Mostrar o traballo das mulleres como algo normal, con naturalidade, e non como algo especial.
Mostrar a necesidade de traballar en equipo e de conectarse en rede para compartir.
Sexismo e machismo. Xa está ben!
Estereotipos. Nin a ciencia nin a tecnoloxía poden basearse en estereotipos. Non lles son propios.
Frikismo. Isto espanta a maioría das mulleres e non aporta nada positivo.
Mensaxes tipo anuncio de Ausonia. As rapazas non son estúpidas!
Individualismo. As figuras no son nada sen equipos que as acompañen.
Non sei se estas reflexións servirán para algo, pero polo menos xa me desafoguei :-P…
22 Xuño 2012 by María L
Categorías: Opinión | Tags: ciencia, CientificasConTacones, muller, tecnoloxía | 12 comentarios
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl ceb gl gl gl gl gl gl gl gl en gl gl en en en gl en el it gl gl gl gl gl gl gl gl gl gl it gl gl en hu gl gl gl gl gl gl gl gl gl gl gl gl gl gl gl gl gl gl gl gl gl gl gl gl it es gl de hu gl gl gl gl gl tg an gl gl gl gl ceb gl gl gl gl gl it es gl fr gl gl gl gl it gl fr gl es es en pt ru

text:
Medida de resistencias | Electricidade
Importante: para medir a resistencia debes asegurarte de que os compoñentes que se vaian a medir non teñan voltaxe. Desconéctaos.
Conecta a punta negra en COM e a vermella en VΩHz
Sitúa o selector en Ω, no valor máis alto ao principio. Cando esteas facendo a medida vai baixando a escala ata que desapareza o 1 da pantalla.
O Ohmímetro conéctase en paralelo co compoñente no que queremos facer a medición. Dá o mesmo como conectes a puntas de proba vermella e negra, xa que non hai tensión.
« Medida de intensidades
1 Agosto, 2014 by María L
Deixa unha resposta Cancelar a resposta
Required fields are marked *.
Un mundo sen electricidade?
Que é a electricidade
O circuíto eléctrico simple
Corrente continua e alterna
Medida diferenzas de potencial
Enganche e parada automática
Artigos sobre electricidade en tecnoloxia.org
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl ceb gl gl gl gl es gl gl it br en es gl it en en es gl gl gl gl gl gl gl gl gl gl gl gl gl gl gl gl ba gl gl gl gl es gl gl gl en gl pt en en gl en el it gl gl gl gl gl gl gl gl gl gl gl gl gl gl gl gl gl en gl gl gl gl it gl gl fr gl gl gl gl gl gl th gl gl gl es gl gl gl gl gl gl sv gl es gl gl gl gl en gl en en en gl gl gl gl gl pt gl gl gl gl gl gl gl gl gl gl es en gl gl gl gl gl gl gl gl gl gl gl gl gl es en pt es gl gl gl it gl fr gl es es en pt ru

text:
Cando temos a función lóxica do sistema cómpre simplificala antes de construír o circuíto, pois así poderemos aforrarnos moito traballo.
Para simplificar funcións lóxicas aplícanse as propiedades das operacións lóxicas e as características da estrutura da Álxebra de Boole. Estas son algunhas:
a + a’ = 1 a · a’ = 0
a + 0 = a a · 1 = a
Dominio do 0 e do 1:
a + a = a a · a = a
a + 1 = 1 a · 0 = 0
Para que nos resulte máis doado, podemos simplificar as función mediante diagramas de Karnaugh.
O procedemento é o seguinte:
Confeccionar o diagrama segundo o número de variables da función.
Asignar un 1 ás cuadrículas que corresponden aos termos canónicos presentes.
Agrúpanse as cuadrículas asignadas por un 1 nesta orde: En primeiro lugar inténtanse facer grupos de 8, logo de 4, logo de 2 e ao final de 1.
Unha cela pode pertencer a varios grupos.
Continuidade: As filas superior e inferior son contiguas, as columnas dereita e esquerda son contiguas e as catro esquinas son contiguas.
Elimínanse as variables que cambian en cada agrupación.
Función F= ABC + A’B’C’ + A’BC + AB’C
No diagrama enchemos os lugares correspondentes a 111, 000, 011 e 101
000 non se pode agrupar con ninguén, así que queda A’B’C’
Agrupamos 011 e 111. O que cambia é A, que se elimina, quedando BC
Agrupamos 111 e 101. O que cambia é B, que se elimina, quedando AC
A función simplificada é F= A’B’C’ + BC + AC
F = A’B’C’ + A’BC’ + ABC’ + A’B’C + A’BC + AB’C
No diagrama enchemos os ocos correspondentes a 000, 010, 110, 001, 011 e 101
Agrupamos 000, 010, 001 e 011. O único que non cambia é A, que sempre vale 0, polo que queda A’
Agrupamos 010 e 110. A elimínase, quedando BC’
Agrupamos 001 e 101. A elimínase, quedando B’C
A función simplificada é: F= A’ + BC’ + B’C
Simplifica as seguintes funcións e comproba o resultado. Non deixes espazos entre os caracteres. No teclado a vírgula ‘ está debaixo do símbolo de interrogación.
« Obter a táboa a partir da función
Implementar o circuíto »
14 Agosto, 2014 by María L
Deixa unha resposta Cancelar a resposta
Required fields are marked *.
Este sitio emprega Akismet para reducir o spam. Aprende como se procesan os datos dos teus comentarios.
Que é a electrónica?
De decimal a binario
De binario a decimal
O tamaño da información
Obter a función a partir da táboa
Obter a táboa a partir da función
Obtén a táboa de verdade
O recipiente de auga
Sistema activado por son
Artigos sobre electrónica en tecnoloxia.org
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl ceb gl gl gl gl gl gl en gl gl gl gl gl it gl gl gl gl gl gl en fr gl en en gl en el it gl gl gl gl gl gl gl gl gl gl gl gl gl gl gl gl gl en gl gl gl gl it gl gl fr gl gl gl gl gl gl th gl gl gl es gl gl gl gl gl gl sv gl es gl gl gl gl en gl en en en gl gl gl gl gl pt gl gl gl gl gl gl gl gl gl gl es en gl gl gl gl gl gl gl gl gl gl gl gl gl es en pt es gl gl gl it gl fr gl es es en pt ru

text:
Detector de escuridade | Electrónica
Imos utilizar un transistor para construír un circuíto detector de luz. Necesitaremos unha resistencia que varía coa luz incidente, é dicir, unha LDR Lembra que a medida que aumenta a luz incidente a resistencia da LDR faise menor.
Fai clic nas frechas para cambiar a luz incidente e observa o valor da resistencia LDR:
Observa os seguintes circuítos facendo clic en “luz” e en “escuridade”:
A resistencia da LDR é moi baixa, polo que case toda a intensidade do circuíto circula por ela ata chegar ao polo negativo da pila. A intensidade de base é nula, polo que o transistor está en corte e o LED non se acende.
A resistencia da LDR é moi elevada, polo que prácticamente toda a intensidade circulará pola base do transistor. A intensidade de colector xerada é suficiente para acender o LED.
No colector podemos conectar o dispositivo de saída que desexemos.
Se conectas un relé, lembra que debes conectar un díodo en paralelo con el, para evitar que correntes de fuga do relé estraguen o transistor.
Para axustar o detector de escuridade á luz do ambiente podes utilizar unha resistencia axustable. Movendo o cursor podes seleccionar a que nivel de luz ou de escuridade queres que funcione o circuíto.
Detector de luz »
14 Agosto, 2014 by María L
Deixa unha resposta Cancelar a resposta
Required fields are marked *.
Este sitio emprega Akismet para reducir o spam. Aprende como se procesan os datos dos teus comentarios.
Que é a electrónica?
De decimal a binario
De binario a decimal
O tamaño da información
Obter a función a partir da táboa
Obter a táboa a partir da función
Obtén a táboa de verdade
O recipiente de auga
Sistema activado por son
Artigos sobre electrónica en tecnoloxia.org
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl ceb gl gl gl gl gl gl gl gl gl gl gl gl gl gl gl gl en fr hu en en gl en el it gl gl gl gl gl gl gl gl gl gl gl gl gl gl gl gl gl en gl gl gl gl it gl gl fr gl gl gl gl gl gl th gl gl gl es gl gl gl gl gl gl sv gl es gl gl gl gl en gl en en en gl gl gl gl gl pt gl gl gl gl gl gl gl gl gl gl es en gl gl gl gl gl gl gl gl gl gl gl gl gl es en pt es gl gl gl it gl fr gl es es en pt ru

text:
Un sistema electrónico está composto por tres partes:
Entrada: formado polas variables que poñen en marcha ou deteñen o sistema. Poden ser interruptores ou sensores.
Proceso: o sistema xera unha resposta a partir dos datos das variables de entrada. Isto faise mediante un circuíto de control.
Saída: Mediante uns actuadores o sistema actúa e realiza a función para a que está deseñado. Poden ser motores, lámpadas, altofalantes, etc.
O que debemos facer é deseñar un circuíto lóxico que cumpra coas condicións preestablecidas. Para iso temos que seguir estes pasos:
Mediante unha táboa de verdade, indicar aqueles casos nos que a saída está activada.
Obter a función lóxica e simplificala.
Implementar o circuíto lóxico de xeito que se cumpra a función requirida.
No canto de construír un circuíto específico para cada función, actualmente a maioría dos dispositivos constan dunha estrutura electrónica capaz de realizar as operacións necesarias que se ordenan mediante un conxunto de instrucións procedentes dun programa, de xeito que un mesmo dispositivo serve para múltiples e variadas aplicacións. Isto verémolo máis adiante no bloque de control e robótica.
Táboa de verdade »
14 Agosto, 2014 by María L
Deixa unha resposta Cancelar a resposta
Required fields are marked *.
Este sitio emprega Akismet para reducir o spam. Aprende como se procesan os datos dos teus comentarios.
Que é a electrónica?
De decimal a binario
De binario a decimal
O tamaño da información
Obter a función a partir da táboa
Obter a táboa a partir da función
Obtén a táboa de verdade
O recipiente de auga
Sistema activado por son
Artigos sobre electrónica en tecnoloxia.org
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl ceb gl gl gl en gl gl gl gl gl gl es gl gl gl en en gl gl en en gl en el it gl gl gl gl gl gl gl gl gl gl gl gl gl gl gl gl gl en gl gl gl gl it gl gl fr gl gl gl gl gl gl th gl gl gl es gl gl gl gl gl gl sv gl es gl gl gl gl en gl en en en gl gl gl gl gl pt gl gl gl gl gl gl gl gl gl gl es en gl gl gl gl gl gl gl gl gl gl gl gl gl es en pt es gl gl gl it gl fr gl es es en pt ru

text:
Polarización dos díodos | Electrónica
O ánodo conéctase ao polo positivo da pila. O díodo conduce cunha caída de tensión de 0,6 a 0,7V.Compórtase coma un interruptor pechado.
Fai clic para pechar o interruptor. Fai dobre clic para abrilo de novo. Verás como o díodo conduce.
O ánodo conéctase ao polo negativo da pila. O díodo non conduce.Compórtase coma un interruptor aberto.
Comprobación mediante o polímetro:
Se non te acordas de como se conecta un díodo, podes utilizar un polímetro para medir a súa resistencia.
Se esta en polarización directa a resistencia será pequena
Se está en polarización inversa a resistencia será moi elevada.
14 Agosto, 2014 by María L
Deixa unha resposta Cancelar a resposta
Required fields are marked *.
Este sitio emprega Akismet para reducir o spam. Aprende como se procesan os datos dos teus comentarios.
Que é a electrónica?
De decimal a binario
De binario a decimal
O tamaño da información
Obter a función a partir da táboa
Obter a táboa a partir da función
Obtén a táboa de verdade
O recipiente de auga
Sistema activado por son
Artigos sobre electrónica en tecnoloxia.org
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl ceb gl gl gl gl gl lt en gl en en gl en el it gl gl gl gl gl gl gl gl gl gl it gl gl en hu gl gl gl gl gl gl gl gl gl gl gl gl gl gl gl gl gl gl gl gl gl gl gl gl it es gl de hu gl gl gl gl gl tg an gl gl gl gl ceb gl gl gl gl gl it es gl fr gl gl gl gl it gl fr gl es es en pt ru

text:
Electróns en movemento | Electricidade
Preguntácheste algunha vez que é a electricidade? Nesta sección vas ver que é o que sucede cando conectamos un circuíto, por onde flúe a corrente eléctrica, de que maneira, …
Podes descargar o cuestionario de navegación:
Electróns en movemento (odt | pdf)
1 Agosto, 2014 by María L
Deixa unha resposta Cancelar a resposta
Required fields are marked *.
Un mundo sen electricidade?
Que é a electricidade
O circuíto eléctrico simple
Corrente continua e alterna
Medida diferenzas de potencial
Enganche e parada automática
Artigos sobre electricidade en tecnoloxia.org
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl ceb gl gl gl gl gl lt pt gl en el it gl gl gl gl gl it gl gl gl gl gl gl nl gl gl gl gl gl en gl es gl en gl gl gl gl gl gl it gl gl gl gl es gl tr gl gl it gl fr gl es es en pt ru

text:
Este material foi elaborado por Alicia Pérez durante unha licenza de formación da Consellería de Educación no primeiro trimestre do curso 20016-2017.
Actualizacións posteriores están realizadas por María Loureiro.
Ten unha licenza CC By-SA
30 Novembro, 2016 by Alicia Pérez
Deixa unha resposta Cancelar a resposta
Required fields are marked *.
Deseñar e imprimir obxectos
Material: Temperatura, filamento e retracción
Adherencia da placa de impresión
Axuda: Relacións xeometría 2D
A primeira peza en 3D
Outras maneiras de crear volume: Revolución
Crear un sólido multisección
Operación de transformación en 3D
Listos para imprimir: Exportar a .stl
Feito con WordPress | Adaptación do tema: Yoko by Elmastudio


langs: en gl gl gl gl es gl en es en gl it it gl ceb gl gl en gl gl gl de en gl gl gl gl gl gl gl gl gl gl gl gl gl gl de es en gl gl en el it gl gl en en gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
Cheguei a través do Twitter a unha interesante e necesaria iniciativa promovida pola Universidade de Deusto: InspiraSTEAM, que nace da necesidade de promover vocacións científicas e tecnolóxicas entre as nenas e mozas.
O proxecto ten coma obxectivos, entre outros, dar a coñecer os estereotipos existentes para que non condicionen a elección de estudos por parte das rapazas e concienciar sobre a necesidade de que o desenvolvemento do país se produza entre homes e mulleres.
Estou 100% de acordo no contido do seu manifesto, e penso que cómpre un traballo activo por parte de institucións, organizacións e persoas a título individual para lograr os obxectivos que nel se propoñen. Eu xa asinei, e invítovos a que tamén o fagades vós.
_ _ _ _ _ _ _ _ _ _
Abrindo espazos a nenas e mulleres en ciencia e tecnoloxía
Vivimos nun mundo global e diverso onde a igualdade non está conseguida en moitos aspectos. Un que nos preocupa e ocupa é a fenda de xénero e a tecnoloxía.
Son feitos demostrados que menos mulleres elixen unha profesión tecnolóxica, menos mulleres traballan no mundo científico/técnico, as mulleres chegan a postos de menor importancia e perciben salarios inferiores en postos de igual relevancia.
Estes feitos non se deben a un menor gusto, a unha menor capacitación, a unha inferior vocación, ou a un inferior desempeño. Son os factores sociais, culturais e educativos os que empoderan, recoñecen e incentivan menos ás mulleres que aos homes. Son os estereotipos, procesos de socialización, roles de xénero, machismos ocultos cos que construímos a educación e a sociedade os que fan crer que as mulleres son menos capaces e os que provocan que as mulleres sexan menos valoradas, social e economicamente.
Esta realidade pódese cambiar, e facelo é relevante. Xogámonos moito. E concírnenos á sociedade no seu conxunto e a cada unha das persoas e entidades que a formamos.
Este manifesto constitúe un compromiso, das persoas e organizacións que se adhiren a el, de traballar activamente pola igualdade entre mulleres e homes no ámbito científico-tecnolóxico, a través das seguintes liñas de acción:
Reflexionar e revisar a falsa crenza de que xa hai igualdade. Coñecer os datos que demostran que esta igualdade aínda non existe e hai moito traballo que facer por conseguila.
Recoñecer publicamente que mulleres e homes temos as mesmas capacidades, dereitos e responsabilidades, e merecemos por tanto o mesmo recoñecemento.
Dar a coñecer as consecuencias da falta de igualdade existente, e traballar para concienciar á sociedade da necesidade de accións positivas para evitalas, promovendo un sistema científico-tecnolóxico responsable e diverso.
Facer visibles ás mulleres científicas e tecnólogas históricas e actuais, pondo en valor o seu traballo e construíndo novos referentes.
Favorecer un contexto social e educativo no que as nenas e mozas se vexan animadas, capaces e recoñecidas para que poidan elixir o seu futuro sen condicionamentos.
Reverter os estereotipos sociais, desmitificando as crenzas sobre os roles de xénero; facilitando información sobre as carreiras científicas e tecnolóxicas; e dando a coñecer o amplo abano de posibilidades profesionais das STEAM (Ciencia, Tecnoloxía, Enxeñaría, Arte e Matemáticas).
Contribuír ao empoderamento das mulleres, desenvolvendo accións en todas as dimensións para conseguilo.
Traballar co prisma de xénero encamíñanos a revisar a igualdade no seu conxunto. Esta actuación é só unha de todas as que teñen que se poñer en marcha. Somos sensibles a outras actuacións, e desde este punto de partida queremos seguir avanzando e profundando na igualdade a todos os niveis.
_ _ _ _ _ _ _ _ _ _
3 Xaneiro 2018 by María L
Categorías: Tecnoloxía e sociedade | Tags: manifesto, muller, STEAM | 0 comentarios
Deixa unha resposta Cancelar a resposta
Required fields are marked *.
Feito con WordPress | Adaptación do tema: Yoko by Elmastudio


langs: pt gl gl gl gl es gl en es en gl it it gl ceb gl gl en gl gl gl gl gl gl gl en gl gl es fr es gl pt gl es pt gl gl it gl en gl gl en en gl de gl es ca gl gl gl gl gl es en gl en gl en gl es gl gl gl en gl es en es gl gl gl gl en gl gl gl es gl en es gl en gl gl gl gl es gl en es en gl gl es gl ja gl gl gl gl fr gl gl gl gl ro pt gl gl gl fr gl lt gl gl gl it it gl gl es hbs_lat en da pt es it gl fr gl es es en pt ru

text:
robot | tecnoloxia.org | Page 3
O xoves que vén imos de visita a PSA Peugeot Citroën, en Vigo.
Hai tempo na web de Citroën tiñan unha estupenda animación na que se vían todas as fases do proceso de fabricación, pero por desgraza xa non está. Porén, hai moitos vídeos en Internet nos que se amosa o proceso. Aquí tedes algúns, pero lembrade antes as fases do proceso de fabricación dun automóbil:
1. Embutición:A partir de chapa galvanizada confórmanse as distintas pezas da carrocería. Primeiro córtanse as pezas e despois embútense mediante grandes prensas.
2. Soldadura:As distintas pezas de chapa únense mediante soldadura láser ou por puntos eléctricos. É a parte máis robotizada do proceso.
3. Pintura:As carrocerías sométense a tratamentos que as protexen da corrosión e píntanse. Realízase tamén mediante robots, pero nós non imos ver esta parte.
4. Montaxe:Colócanse a portas, taboleiro de mandos, asentos, parabrisas, rodas, motor, etc.
Vídeos da fabricación dun automóbil:
[youtube: PSA Peugeot Citroën Fabricación de un automóvil.]
[youtube: Citroën C-Elysée Fabricación – PSA Peugeot Citroën Vigo]
[youtube: Cómo se fabrica un coche]
Vídeo de robots industriais traballando en distintos sectores:
[youtube: Robots industriais traballando]…
7 Febreiro 2015 by María L
Categorías: Control e Robótica, Materiais e procesos | Tags: automóbil, Citroën, robot | 1 comentario
Captives. Escultura e robótica
Cando Michelangelo esculpiu a serie de esculturas inacabadas coñecidas como “Os escravos” ou “Os prisioneiros ” utilizaba o método da talla directa: Primeiro facía uns bosquexos e despois introducía as súas ferramentas no mármore de forma manual. El mesmo dicía “Dentro do bloque está a figura, o único que fago é arrincar coa ferramenta a pedra que sobra ao redor desta, ata que a figura queda liberada da súa envoltura.”
Neste caso non liberou completamente as figuras, que quedaron prisioneiras, atrapadas no mármore que as encerraba completamente.
Prigioni – (1513-1534) – Michelangelo
O artista italiano Davide Quayola acaba de presentar no festival Ars Electronica a súa interpretación contemporánea da serie “Prigioni” de Miguel Anxo. As esculturas xa non se fan en mármore, senón en polietileno expandido (EPS de alta densidade) máis coñecido como poliexpán, e non son unhas mans cun martelo e un cicel quen as esculpe, senón un robot industrial controlado por ordenador.
Captives – (2013) – Davide Quayola
Nun mundo dixital as máquinas encárganse da técnica, pois manualmente non podemos alcanzar a precisión do fresado CNC, e a creatividade, a imaxinación e a arte céntranse no deseño dixital, un debuxo en 3D que un robot sexa capaz de interpretar.
Nos seguintes vídeos amósase o proceso escultórico no que se visualizan as funcións matemáticas que forman parte do “pensamento” do robot escultor.
[Captives – Robotic Milling from Quayola on Vimeo.]
[Captives – Robot session]
Nesta páxina podedes ver máis imaxes da obra “Captives” de Quayola
12 Setembro 2014 by María L
Categorías: Control e Robótica, Tecnoarte | Tags: escultura, robot, Tecnoarte | 0 comentarios
Xa rematou o mundial de fútbol, pero no mesmo Brasil comeza o 19 deste mes outro torneo máis importante desde o punto de vista tecnolóxico: RoboCup 2014.
A RoboCup foi fundada en 1997 co principal obxectivo de “desenvolver ata 2050 un equipo de Fútbol de Robots capaz de gañar ao equipo humano campión do Mundial da FIFA“.
Desde logo que o reto é ambicioso, pero non pensedes que a única motivación é gañar un simple partido entre robots e humanos, por complicado que sexa, senón que detrás de todo isto está o interese por estimular a investigación e o desenvolvemento dunha ampla gama de tecnoloxías que permitan aos robots actuar de forma autónoma e coordinada: Integración entre electrónica, mecánica e informática, intelixencia artificial, aprendizaxe e toma de decisións, desenvolvemento de sensores, procesamento de imaxe en tempo real, recoñecemento de patróns, coordinación e comunicación entre robots, etc.
A RoboCup hoxe en día abrangue outras ligas amais da do fútbol: A RoboCup Rescue promove o desenvolvemento de robots capaces de intervir en situacións de desastre ou nun ambiente hostil, na RoboCup Home os robots deben saber desenvolverse en escenarios realistas e cotiáns, como o ámbito doméstico, a RoboCup Work promove a investigación e desenvolvemento de robots para aplicacións industriais, a RoboCup Logistics ten coma obxectivo desenvolver sistemas de robots auto-organizados que sexan capaces de resolver problemas de procesamento, transporte e distribución de pedidos, e non pode faltar a RoboCup Junior, unha iniciativa cuxa finalidade é achegar a robótica a estudantes de educación primaria e secundaria.
Nestes vídeos podedes ver en que consiste a competición:
Vídeo promocional RoboCup Brazil:
Vídeo promocional da anterior edición de 2013:
[youtube:RoboCup 2013 Trailer ]
Este cóntanos a historia das competicións de fútbol entre 1997 e 2011
[youtube:RoboCup Robot Soccer History 1997 — 2011]…
13 Xullo 2014 by María L
Categorías: Control e Robótica | Tags: fútbol, RoboCup, robot | 1 comentario
Danza contemporánea con robots de Blanca Li
Non é a primeira vez que vemos robots actuando en espectáculos de danza e teatro, e tampouco será a última. A comunicación humano-máquina é un tema que dá para moito, e parece que a coreógrafa Blanca Li sabe aproveitalo ben introducindo instrumentos musicais robóticos de Maywa Denki e varios robots NAO de Aldebaran Robotics no seu espectáculo de danza contemporánea.
[Robot! (extraits) Compagnie Blanca Li from Blanca Li on Vimeo]
Visto no telexornal da TVE:
[TVE: La coreógrafa Blanca Li crea una orquesta donde los músicos son máquinas y los bailarines robots]…
13 Abril 2014 by María L
Categorías: Control e Robótica, Tecnoarte | Tags: baile, coreografía, robot | 0 comentarios
Smart Trashbox: A papeleira intelixente
Xa temos a solución á falta de limpeza nos colexios e institutos, cuxos chans vemos sempre ateigados de papeis engurrados e de envoltorios de larpeiradas: Smart Trashbox, unha papeleira que persegue os obxectos que se dirixen cara ela, facendo que os tiros sempre atinen no seu interior.
A papeleira utiliza kinect para realizar un escaneo da habitación. Cando detecta un obxecto en movemento no aire, calcula a súa posición, velocidade e punto de caída aproximado, e comunica estes datos á papeleira, que se moverá cara ás coordenadas calculadas para intentar atrapalo.
No seguinte vídeo tes o anuncio no que se inspirou o autor, o proceso de deseño e fabricación, e verás a papeleira en acción a partir do minuto 2:25.
[youtube: Smart Trashbox] (Visto en: kirainet.com)
O malo de implantar un sistema así nas aulas dos institutos é que non contribuiría a educar ao alumnado.
Temos outro modelo de papeleira robotizada, pero neste caso non se encarga de recoller o lixo, senón en pedirnos educadamente que o recollamos. Cando a papeleira-robot, despois de pasearse dun lado a outro da habitación, atopa algo de lixo, o que fai é dirixirse cara os humanos e inclinar o corpo ante eles pedindo axuda para recoller os desperdicios.
A papeleira en cuestión chámase Sociable Trash Box, e representa un novo concepto de robótica: Os robots non se deseñan para axudar aos humanos, senón que son os robots os que necesitan a axuda das persoas para lograr o seu cometido. Aquí o importante é a capacidade dos robots de comunicarse coas persoas, a súa sociabilidade.
[youtube: Sociable Trash Box] (Visto en: nippon.com)
De tódolos xeitos, como non dispoñemos destes robots, non queda outra que tirar os papeis ás papeleiras intentando ter boa puntería, e recolléndoos cando non fagamos canasta.…
7 Abril 2014 by María L
Categorías: Control e Robótica | Tags: papeleira, robot | 0 comentarios
« Anterior 1 2 3 4 5 … 13 Seguinte »
Feito con WordPress | Adaptación do tema: Yoko by Elmastudio


langs: gl gl gl gl gl es gl en es en gl ceb gl gl gl gl gl gl gl en gl gl fr en gl en el it gl gl gl gl gl gl gl gl gl gl it gl gl en hu gl gl gl gl gl gl gl gl gl gl gl gl gl gl gl gl gl gl gl gl gl gl gl gl it es gl de hu gl gl gl gl gl tg an gl gl gl gl ceb gl gl gl gl gl it es gl fr gl gl gl gl it gl fr gl es es en pt ru

text:
Se nun circuíto non poñemos entre os terminais da pila ou batería ningún elemento que teña resistencia, haberá moi pouca oposición ao paso de corrente e os electróns fluirán moi facilmente. A intensidade será elevadísima. Estamos no caso dun curtocircuíto.
Coida ben de non facer curtocircuítos cando montes circuítos eléctricos nos teus proxectos, pois os receptores non funcionarán. A electricidade sempre vai polo camiño que menos resistencia ten.
Por exemplo, nos seguintes circuítos as lámpadas non funcionan porque a corrente eléctrica decide ir polo cable que non ten ningún receptor: (Fai clic para pechar os interruptores, e fai dobre clic para abrilos)
Ten coidado tamén de que os bornes das túas pilas non se conecten directamente, pois gastaranse moi pronto. Cando non as uses protéxeas cun envoltorio illante (papel, plástico, unha caixa, …)
1 Agosto, 2014 by María L
Deixa unha resposta Cancelar a resposta
Required fields are marked *.
Un mundo sen electricidade?
Que é a electricidade
O circuíto eléctrico simple
Corrente continua e alterna
Medida diferenzas de potencial
Enganche e parada automática
Artigos sobre electricidade en tecnoloxia.org
Feito con WordPress | Adaptación do tema: Yoko by Elmastudio